Diari Oficial de la Generalitat Valenciana


Sumari del DOGV 8211, del 12-01-2018 (2017/11067)

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 123/17-AIA, San Miguel de Salinas.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8211

Data del DOGV
:   12-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11636


Data del document
:   28-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 123/17-AIA, San Miguel de Salinas. [2017/11732]  
D'acord amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 123/17-AIA, San Miguel de Salinas.  
  
«Informe d'impacte ambiental  
Expedient: 123-2017-AIA.  
Títol: Planta de tractament vegetal.  
Promotor: Comeondoit, SLU.  
Òrgan substantiu: Ajuntament de San Miguel de Salinas.  
Localització: parcel·la 98 del polígon 14, paratge Lo Torregrosa, San Miguel de Salinas (Alacant).  
  
Antecedents. Tramitació administrativa  
S'esmenten els antecedents administratius següents:  
- Expedient 191-2013-CON:  
L'11 de novembre de 2013 té entrada, en l'antiga Conselleria d'Infraestructures, Territori i Medi Ambient, la sol·licitud de l'Ajuntament de San Miguel de Salinas d'emissió de l'informe previ vinculant i favorable de la direcció general competent en avaluació ambiental en compliment de la normativa urbanística del Pla general de San Miguel de Salinas per al sòl no urbanitzable comú ecològic.  
  
El 18 de febrer de 2014, la Direcció General d'Avaluació Ambiental i Territorial remet l'informe on s'indica que, en compliment de la normativa del Pla general de San Miguel de Salinas, el projecte ha d'obtindre la preceptiva declaració d'impacte ambiental amb anterioritat a l'autorització substantiva del projecte.  
El 30 de juny de 2017, l'Ajuntament de San Miguel de Salinas sol·licita un informe referent a la necessitat de tramitar el procediment d'avaluació d'impacte ambiental, atés que la normativa urbanística del Pla general d'ordenació urbana de San Miguel de Salinas no es troba en vigor per la sentència del Tribunal Superior de Justícia de la Comunitat Valenciana de 13 de novembre de 2013.  
A la consulta s'adjunta: projecte tècnic i d'obertura, estudi acústic, estudi de paisatge, estudi d'impacte ambiental.  
El 8 de setembre de 2017, el Servei d'Avaluació d'Impacte Ambiental emet un informe en els termes següents:  
«Atés que el projecte comprén la gestió de residus de poda de jardineria, l'activitat ha de considerar-se com una activitat d'emmagatzematge i valorització de residus, activitat arreplegada en l'annex II, grup 9.1r de la Llei 21/2013 d'avaluació ambiental:  
b) Instal·lacions d'eliminació o valorització de residus no incloses en l'annex I que no es desenvolupen en l'interior d'una nau en polígon industrial, o amb qualsevol capacitat si l'activitat es realitza en l'exterior o fora de zones industrials.  
Únicament en el cas que el material a emprar per a realitzar el triturat i posterior fabricació de pellets o utilització agrícola procedira de manera exclusiva de fonts agràries o silvícoles, el projecte no estaria sotmés a avaluació d'impacte ambiental».  
  
- Expedient 123-2017-AIA  
L'11 d'octubre de 2017 té entrada en el Servei d'Avaluació d'Impacte Ambiental, procedent de l'Ajuntament de San Miguel de Salinas, una sol·licitud d'avaluació d'impacte ambiental pel tràmit simplificat, a la qual s'adjunta documentació tècnica i ambiental.  
  
  
Descripció del projecte  
L'activitat es realitzarà en la parcel·la 98 del polígon 14, en el paratge Lo Torregrosa. De la totalitat de la parcel·la, la part adscrita a l'activitat serà de 25.158 m². D'aquesta superfície s'ocuparan en un principi 1.710 m² per a l'exercici de l'activitat descrita, i es podrà ampliar en cas necessari fins a un màxim de 5.000 m². La resta de la parcel·la quedarà inalterada.  
L'activitat que es pretén iniciar consisteix en una activitat d'arreplega, emmagatzematge i tractament per a la destrucció de restes de poda i restes vegetals producte de la tala i poda de jardins i finques privades i/o públiques i la utilització del triturat resultant bé en calderes domèstiques de calefacció o bé en l'agricultura després d'un procés de compostatge en què no està prevista la mescla amb cap altra matèria que no siga vegetal.  
L'activitat comptarà amb les instal·lacions següents:  
- Nau de maquinària: 100 m².  
- Lavabo: 16 m².  
- Fossa de podes a l'aire lliure: 900 m² (2.520 m³).  
- Zona de triturat a l'aire lliure: 400 m².  
- Zona de compost a l'aire lliure: 300 m².  
- Zona de treball i circulació interior: 1.000 m².  
Per a dur a terme l'activitat es construirà una nau industrial de forma quadrada. L'estructura serà d'acer amb coberta lleugera. El sòl en contacte amb el terreny de la planta baixa es resoldrà amb solera de formigó de 15 cm sobre llit d'arena i solada de pedra sobre el terreny natural. Les fatxades de les construccions seran a base de plaques de formigó prefabricat, travades a l'estructura metàl·lica i pintades d'un color que integre la construcció amb els colors propis del paisatge.  
  
Les zones d'emmagatzematge de les restes de poda, triturats i el compost s'ubicaran sobre llosa de formigó.  
L'aigua necessària per als vestuaris i lavabo s'obtindrà mitjançant subministrament de camió cisterna. La xarxa de sanejament evacuarà a fossa sèptica.  
El compostatge es realitzarà sobre solera de formigó. Per a realitzar el procés de compostatge les restes vegetals es trituraran amb la maquinària corresponent. Amb la matèria vegetal triturada, es formaran piles que es ventilaran per convecció natural. L'aire calent que puja des del centre de la pila crea un buit parcial que aspira l'aire dels costats. Fa falta un regat eventual de les piles a fi de mantindre el nivell d'humitat que necessita el procés de descomposició de les restes.  
  
La closa de la parcel·la es projecta amb tanca metàl·lica constituïda per tubs de ferro galvanitzat i malla simple de torsió galvanitzada i tensada sobre tres fileres de fil d'aram galvanitzat de 2,7 mm de grossor.  
  
En l'exercici de l'activitat no es preveu la contaminació d'aigües atés que no es manegen materials susceptibles de provocar contaminació.  
El principal focus de soroll procedirà de la trituradora de restes vegetals. Es preveu una emissió sonora de fins a 95 dB(A), paràmetre que compleix amb la legislació vigent en període diürn. En període nocturn la planta no estarà en funcionament.  
Quant a les característiques de la zona de la parcel·la on s'exercirà l'activitat, cal destacar l'aridesa, amb vegetació pròpia de medis salins amb espècies com ara Suaeda vera. En la parcel·la hi ha una zona amb massa forestal formada per pineda de Pinus halepensis que no es veurà afectada. La fauna i flora del paratge Lo Torregrosa és de tipus mediterrani amb absència d'espècies protegides.  
  
Informes sectorials  
S'esmenten a continuació els informes emesos en la tramitació de l'expedient 191-2013-CON:  
- Informe de 5 de març de 2014, del Servei de Gestió de Residus: «L'activitat plantejada per l'interessat constitueix una operació de tractament de residus subjecta al règim d'autorització administrativa de l'òrgan ambiental competent segons estableix l'article 27 de la Llei 22/2011, de 28 de juliol, de residus i sòls contaminats. D'acord amb l'annex II de l'esmentada llei, l'activitat proposada és una operació de valorització tipus R3 (reciclatge o recuperació de substàncies orgàniques) mitjançant procés de compostatge.»  
L'informe continua: «Quan en el procés pretenguen introduir-se un altre tipus de residus biodegradables, com ara bioresidus (segons la definició donada en l'article 3.g de la Llei) o fangs de depuració, el procés de compostatge haurà de realitzar-se davall coberta de pluvials sobre solera de formigó que dispose de dispositius de contenció de lixiviats tant al sòl com a canal públic».  
La Direcció General de Medi Natural, en data de 7 de maig, remet:  
  
- Valoració preliminar de repercussions sobre la Xarxa Natura 2000 en la qual es resol que el projecte no tindrà efectes apreciables sobre la Xarxa Natura tenint en compte que no afectarà un àmbit de microreserves de flora o fauna o hàbitats protegits. Tampoc afectarà espècies incloses en l'annex IV del Decret 70/2009.  
- Informe de 30 d'abril de 2014, del Servei d'Ordenació i Gestió Forestal: «La parcel·la 98 del polígon 14 (paratge La Torregrosa) en el terme municipal de San Miguel de Salinas és sòl forestal segons la cartografia del PATFOR i segons s'ha pogut comprovar sobre el terreny. Aquesta parcel·la afronta pel nord amb la vereda de Hurchillo de 20 metres d'ample, que no es troba afectada per l'activitat, ja que aquesta només es realitza en la part sud de la parcel·la 98, segons figura en la cartografia de l'expedient.  
No s'estimen danys de rellevància sobre zones forestals annexes, per tant és favorable en relació amb l'article 62 de la Llei 3/1993, forestal de la Comunitat Valenciana.»  
- Informe d'11 de juny de 2014 de la Direcció General de Prevenció, Extinció d'Incendis i Emergències:  
«En la seua planificació s'hauran d'aplicar les mesures establides en el document bàsic de seguretat en cas d'incendi, secció SI 5, del Codi tècnic de l'edificació (suplement del BOE 74, 28.03.2006) i les que s'estableixen en l'article 25 bis del Decret 36/2007, de 13 d'abril, del Consell, pel qual es modifica el Decret 67/2006, de 19 de maig, del Consell, pel qual es va aprovar el Reglament d'ordenació i gestió territorial i urbanística. Així mateix, pel que fa al risc d'incendis en la interfície urbanoforestal s'haurà d'assumir el que indica l'article 32 del Decret 58/2013, de 3 de maig, del Consell, pel qual es va aprovar el Pla d'acció territorial forestal de la Comunitat Valenciana.  
  
Totes les actuacions que es realitzen en les zones forestals, així com en els seus voltants, hauran de complir el que indica el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants».  
S'esmenta a continuació un extracte dels informes emesos amb caràcter ambiental en la tramitació de la declaració d'interés comunitari i expressament esmentats en la resolució per la qual es declara d'interés comunitari la sol·licitud realitzada per Comeondoit, SLU, per a realitzar l'activitat de tractament i valoració de restes vegetals de poda en sòl no urbanitzable comú del municipi de San Miguel de Salinas.  
  
Són els següents:  
- Informe de la Secció Forestal de 27 de gener de 2016: «L'actuació afecta terreny forestal, ja que la superfície on es pretén desenvolupar l'activitat s'ubica en antics bancals abandonats coberts per vegetació forestal composta fonamentalment per matoll (Rosmarinus officinalis, Pistacea lentiscus, Chamaerops humilis, Stypa tenacissima, Lygeum spartum i Salsola sp.).»  
- Secció de Qualitat Ambiental de 13 de juny de 2016: «L'opció que es proposa per a l'abastiment d'aigua mitjançant camions cisterna es considera acceptable (...)».  
«Si el sistema de tractament d'aigües residuals es fa mitjançant un depòsit hermètic, caldrà assegurar-ne l'estanquitat i es tractarà a través d'un gestor autoritzat (?)».  
- Servei d'Infraestructura Verda i Paisatge de 31 de maig de 2016: «Les mesures aplicables a l'actuació seran:  
- Manteniment de la topografia de la parcel·la afectada i del camí d'accés existent.  
- Protecció i conservació de la vegetació existent i recuperació de la coberta vegetal.  
- Realització de pantalles vegetals perimetrals de pins i oliveres, fonamentalment en els límits est, sud, i oest, evitant un efecte d'apantallament, i en forma de bosquet junt amb la construcció.  
- Tractament de l'edificació adequat al medi rural. Acabats amb monocapa color ocre clar i coberta de teula corba tradicional.  
- Limitació de l'altura de les arreplegues i restes vegetals, en funció del port de l'arbratge que s'implante».  
Anàlisi del projecte segons els criteris de l'annex III de la Llei 21/2013:  
El projecte, l'estudi d'impacte ambiental i el resultat del tràmit de consultes efectuat en l'expedient 191-2013-CON es considera vàlid perquè no s'han detectat noves circumstàncies ambientals en la tramitació del procediment, per la qual cosa es realitza, d'acord amb l'article 7.b i segons els criteris de l'annex III de la Llei 21/2013, l'anàlisi següent:  
  
a) Característiques del projecte  
Tant la superfície ocupada com els consums previstos són moderats des del punt de vista ambiental. La capacitat de tractament de restes de poda i residus procedents de jardineria urbana estarà en relació amb el tonatge previst d'arreplega diària que es calcula en unes 6,75 t. Atés el tonatge a tractar diàriament aquesta no seria una activitat subjecta a avaluació d'impacte ambiental segons els annexos de la Llei 21/2013, per la qual cosa no és previsible que l'activitat genere en aquest sentit impactes ambientals significatius.  
D'altra banda, cal indicar que només una part del material tractat (restes de poda de jardineria urbana) està considerada com a residu segons la Llei 22/2011, de 28 de juliol, de residus i sòls contaminats. La resta de material vegetal a compostar o emprar per a la generació d'energia, no estaria considerat com un residu segons article 2.e de l'esmentada Llei 22/2011.  
En la realització amb el procés previst s'assenyala que no es realitzarà cap activitat que per si mateixa puga causar contaminació o generar residus. Al contrari, la part sobrant del material que s'empraria en la valorització energètica es destinaria a compostatge. Es tracta d'una activitat beneficiosa des del punt de vista ambiental perquè valoritza matèries que d'una altra manera anirien destinades a l'abocador.  
No hi ha (en principi) riscos com a conseqüència de les tecnologies utilitzades. No obstant això, el material utilitzat és un material inflamable, per la qual cosa, a més de les mesures previstes en el projecte en compliment de la normativa tècnica establida en la legislació vigent, hauran d'adoptar-se mesures de prevenció per a evitar el risc sobre les zones forestals limítrofes.  
L'exercici de l'activitat generarà un increment del nivell de soroll en la zona a conseqüència del trànsit de camions i del funcionament de la maquinària de trituració. A causa de la llunyania de les zones habitades (de 3 a 6 km), no és previsible que el soroll puga causar algun tipus d'efecte ambiental significatiu sobre la població. Quant a possibles molèsties sobre fauna d'interés cal indicar que els informes sectorials emesos no han detectat impactes sobre la fauna a conseqüència del soroll causat per l'activitat i no és previsible que aquest aspecte puga causar disminució sobre la funcionalitat de la zona com a corredor ecològic. No obstant això, mesures com el control del bon funcionament de la maquinària o l'establiment de pantalles vegetals pot incidir en el manteniment dels nivells de soroll en paràmetres acceptables.  
  
b) Ubicació del projecte  
La zona afectada té rellevància ambiental perquè se situa en zona d'ecotò amb els relleus forestals arbrats dels tossals de Lo Rufete, i funciona a manera de corredor ecològic entre Lo Rufete i l'embassament de la Pedrera i la serra d'Escalona i com a zona d'importància per a les aus rapinyaires. L'anàlisi preliminar de repercussions sobre la Xarxa Natura 2000 emés conclou que el projecte no causarà efectes de rellevància sobre la xarxa, per la qual cosa no és esperable que l'activitat proposada genere efectes ambientals sobre la funcionalitat del corredor ecològic.  
  
D'altra banda, l'escassa superfície ocupada, així com la possibilitat d'adoptar mesures preventives i correctores fan preveure que no es generaran impactes ambientals significatius derivats d'una incorrecta ubicació de l'activitat.  
c) Característiques del potencial impacte  
L'acumulació de restes vegetals podria afavorir el refugi de preses dels rapinyaires i que en proliferen. No obstant això, aniria en detriment del caràcter obert actual de la parcel·la, tan beneficiosa per als rapinyaires. Respecte a l'impacte sobre la fauna s'adoptaran mesures com alçar el tancat 15 cm de terra per a permetre el pas de la fauna terrestre.  
La instal·lació de l'activitat, encara que afecta terreny forestal permet, per la reduïda superfície d'ocupació, mantindre el mosaic agroforestal. Afectaria en principi terrenys forestals de baixa qualitat (matoll-herbassar sobre antics camps de cultiu), sempre que no es tracte de matolls gipsícoles.  
És una activitat que presenta un alt risc d'incendi pel tipus de material que maneja i per l'elevació de temperatures que suposa el procés de compostatge, i se situa en una zona relativament pròxima a la massa forestal de pi blanc (Pinus halepensis) en els tossals de Lo Rufete.  
  
D'altra banda, i a fi d'evitar la generació d'efectes ambientals significatius, es proposa un programa de vigilància en fase d'obres (abalisament de la zona d'obres, regat de superfícies de pas de maquinària). En fase de funcionament es verificarà que no s'excedeixen els nivells de soroll legalment permesos i es vigilarà perquè l'exercici de l'activitat no afecte zones on puga ubicar-se vegetació de tipus gipsícola.  
  
Quant a les mesures de protecció contra incendis s'habilitarà una zona tallafocs de 10 metres al voltant de totes les zones de treball i arreplega i es col·locaran extintors en cada zona de treball a més de la nau de maquinària i lavabos.  
Analitzat el projecte cal concloure que no és previsible que el projecte genere impactes ambientals significatius sempre que es complisquen tots els aspectes indicats pels distints organismes en la tramitació de l'expedient de consulta, els inclosos en la declaració d'interés comunitari atorgada i els que s'indicaran en la part resolutiva del present informe d'impacte ambiental. Per tot això, no cal que el projecte siga sotmés a avaluació d'impacte ambiental pel tràmit ordinari.  
  
  
Consideracions jurídiques  
1. El projecte examinat constitueix, segons el que disposa l'annex II, grup 9.1r b) de la Llei 21/2013, de 9 de desembre, d'avaluació ambiental, un dels supòsits fàctics en què resulta preceptiva l'avaluació d'impacte ambiental simplificada, prèviament a la resolució administrativa que s'adopte per a l'aprovació definitiva d'aquell, segons es desprén de l'article 7.2 de llei esmentada.  
2. En l'expedient s'han observat els tràmits previstos en la Llei 21/2013, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, es resol:  
  
Resolució  
  
Primer  
No sotmetre el projecte de planta de tractament vegetal en la partida Lo Torregrosa de San Miguel de Salinas (Alacant) al procediment d'avaluació d'impacte ambiental pel tràmit ordinari atés que, amb el compliment de les previsions de l'estudi d'impacte ambiental, els condicionants emesos en les distintes autoritzacions sectorials i els condicionants i les modificacions establits a continuació, el projecte no causarà efectes ambientals significatius:  
1. L'origen de l'aigua utilitzada en l'activitat comptarà amb títol habilitant concedit per l'òrgan de conca competent (concessió d'aigües).  
  
2. El sistema de tractament d'aigües serà estanc. Els llots resultants del procés de depuració hauran de ser arreplegats per una empresa autoritzada i gestionats a través de l'EDAR.  
La gestió de l'efluent del procés de depuració haurà de realitzar-se d'acord amb la legislació vigent; en el cas que hi haja abocament al terreny, haurà d'obtindre's l'autorització prèvia de l'òrgan de conca.  
3. La maquinària es mantindrà en un estat de funcionament correcte a fi d'evitar tant un augment del nivell de sorolls com una possible generació d'abocaments al medi ambient (combustibles, olis). En el cas que es produïsca qualsevol tipus d'abocament es procedirà a la neteja de la zona i a la gestió dels residus per mitjà de gestor autoritzat.  
4. L'activitat s'integrarà en el paisatge per mitjà de les mesures d'integració proposades pel Servei d'Infraestructura Verda i Paisatge. Aquestes mesures contribuiran a més a disminuir la pressió sonora sobre el territori.  
No obstant això, en el cas que aquestes mesures entren en contradicció amb les mesures de prevenció d'incendis forestals (segons l'apartat 6 del present informe d'impacte ambiental), prevaldran aquestes últimes.  
5. Es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els seus voltants.  
  
6. S'assumirà, quant al risc d'incendis en interfície urbanoforestal, l'article 32 del PATFOR. Per a això haurà de redactar-se un document on es concreten les mesures de prevenció que s'han d'establir. Aquest document haurà de ser informat amb caràcter favorable per la Secció Forestal del Servei Territorial de Medi Ambient d'Alacant.  
  
Segon  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, aquest informe d'impacte ambiental es publicarà en el Diari Oficial de la Generalitat Valenciana, perdrà la vigència i cessarà en la producció dels efectes que li són propis si, una vegada publicat, no s'haguera procedit a l'autorització del projecte en el termini màxim de quatre anys des de la seua publicació.  
  
  
Tercer  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental, no serà objecte de cap recurs sense perjuí del que, si és el cas, procedisquen en via administrativa o judicial davant de l'acte, si és el cas, d'autorització del projecte.  
  
València, 14 de novembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de novembre de 2017.- El director general de Medi Natural i d'Avaluació Ambiental: Antoni Marzo i Pastor.